হিসেব করে দেখেছি আপনার সঙ্গে আমার ও আমার প্রজন্মের বয়সের ব্যবধান প্রায় সত্তর বছর। তবু যে আপনাকে অতি সহজে ‘প্রিয়’ সম্বোধন করতে পারছি তার কারণ এই যে, শ্রদ্ধার মানুষ যখন কৃত্রিম দূরত্ব ঘুচিয়ে অতি আপন হয়ে ওঠেন তখন তাঁকে অনায়াসে ডাকা যায় ‘প্রিয়’ বলে। আপনাকে প্রত্যক্ষ দেখার সুযোগ হয়নি আমার কিন্তু আপনাকে চাক্ষুষ করেছি প্রথমে পাঠ্যবইয়ে এবং ক্রমশ সাহিত্যের বিস্তারে। আমার প্রজন্ম পাঠ্যক্রমের কল্যাণে পড়েছে আপনার গল্প ‘পুপুর সফর’ ‘প্রাইজ’ ‘দুই মুসাফির’ ‘সৌদামিনী মালো’ কিংবা উপন্যাস ‘জননী’। এর কোনোটি শিশু-কিশোরতোষ, আবার কোনোটি গভীর দার্শনিকতার আভায় স্নাত। আপনার লেখার সঙ্গে সংযুক্ত লেখক পরিচিতিসূত্রে আমরা জেনেছি আপনার প্রকৃত নাম ‘শেখ আজিজুর রহমান’ আর আপনার আদিবসতি পশ্চিমবঙ্গের হুগলি জেলার সবলসিংহপুর গ্রাম। এই পরিচয় একজন লেখককে জানার জন্য যথেষ্ট নয় যদিও সবলসিংহপুর থেকে ঢাকায় আসা আর শেখ আজিজুর রহমানের ‘শওকত ওসমান’ হয়ে ওঠাই হতে পারে কোনো গল্প কিংবা উপন্যাসের বিষয়।